Talle dood ná brand by casino-kompleks(Foto: STR/AFP) Minstens 19 mense is dood nadat ŉ brand by ŉ casino-kompleks in Kambodja uitgebreek het. Die brand het laat Woensdagaand by die Grand Diamond City, ŉ hotel en casino, in Poipet op die grens tussen Kambodja en Thailand uitgebreek. Daar word gevrees dat die dodetal skerp kan styg aangesien dele van die kompleks nog nie deur reddingswerkers bereik kon word nie. Beeldmateriaal van die voorval wys hoe die gebou in vlamme gehul is, met brandbestryders wat spook om die brand onder beheer te kry terwyl reddingswerkers mense probeer red. In een deel kan gesien word hoe ŉ man op ŉ vensterlys sit terwyl rook agter hom uitborrel. ŉ Bron van die Thaise ministerie van buitelandse sake het gesê hulle het brandweerwaens gestuur om te help. Thaise owerhede in die naburige Sa Kaeo-provinsie het gesê meer as 50 slagoffers is daar in die hospitaal opgeneem. Kambodja is een van Suidoos-Asië se armste lande en sy burgers word amptelik verbied om in sy casino’s te dobbel. Daar is egter baie van dié soort hotel-casino’s langs die Thaise grens. Poipet is ŉ gewilde vakansiebestemming vir besoekers uit Thailand, waar die meeste vorme van dobbel ook onwettig is.